ዩኒቨርስቲው የልህቀት ማዕከሉን በ2 ነጥብ 3 ቢሊዮን ብር ለማስገንባት ከዮቴክ ኮንስትራክሽን ኩባንያ ጋር ተፈራረመ
የአዲስ አበባ ሳይንስ እና ቴክኖሎጂ ዩኒቨርስቲ በተቋሙ የተለያዩ ጥናቶችንና ምርምሮችን ለማካሄድ የሚያስችል የልህቀት ማዕከል ለማስገንባት ከሀገር በቀሉ ዮቴክ ኮንስትራክሽን ኩባንያ ጋር ስምምነት ተፈራርሟል፡፡የምርምር ማዕከልና የቴክኖሎጂ ፓርክ የተሰኘውን ማዕከል ለማስገንባት የ2 ነጥብ 3 ቢሊዮን ብር በጀት እንደተመደበለት ታውቋል፡፡ለዩኒቨርስቲው ራዕይ መሳካት ከፍተኛውን ሚና እንደሚጫወት የተጠቆመው ይኸው ማዕከል የመጀመሪያ ዙር ግንባታው በ18 ወራት እንደሚጠናቀቅ ተገልጸዋል፡፡ግንባታው ሲጠናቀቅም የተለያዩ ተመራማሪዎች በማዕከሉ ገብተው የምርምር ስራቸውን እንዲያከናውኑ የሚያስችል መሆኑን የዩኒቨርስቲው ፕሬዝዳንት ዶክተር ኑርልኝ ተፈራ ጠቁመው ሀገራችን ከግብርና መር ኢኮኖሚ ወደ ኢንዱስትሪ መር ኢኮኖሚ ለሚታደርገው ጉዞ ከፍተኛውን ሚና እንደሚጫወት ገልጸዋል፡፡የፕሮጀክቱን ግንባታ የሚያካሂደው የዮቴክ ኮንስትራክሽን ኩባንያ ስራአስኪያጅ አቶ ዳዊት ግደይ ግንባታውን በታቀደለት ጊዜ እና በሚፈለገው ጥራት ሰርተው ለማጠናቀቅ መዘጋጀታቸውን አስታውቋል፡፡